text: Lystfiskere: Hurra for ministeren
  22 november 2014 kl. 08.37
  Fødevareminister Dan Jørgensen har netop fremlagt en række visioner, der stor vækker begejstring blandt lystfiskere.
  Dan Jørgensen vil forbedre forholdene for lystfiskerne. Og det vækker glæde.
  - Vi har aldrig tidligere haft en minister og en regering, der har gjort så
  meget for dansk lystfiskeri på så kort tid, siger Verner W. Hansen, formand for Danmarks Sportsfiskerforbund, der holder til i Vingsted ved Vejle.
  Sportsfiskerne er begejstrede, fordi ministerens meldinger matcher rigtigt
  godt med de ambitioner, som sportsfiskerforbundet selv har lanceret.
  Dan Jørgensen vil blandt andet frede brakvandsgedderne og forbyde garnfiskeriet i en række områder for at beskytte havørreden. 
  Havørreden er Danmarks absolut mest populære sportsfisk.
  - Jeg er meget glad for, at jeg med en ny vision og konkrete initiativer kan få flere fisk i vandløb, søer og fjorde og dermed løfte bæredygtigt dansk lyst- og fritidsfiskeri, siger Dan Jørgensen i en pressemeddelelse.
  - Der er et enormt potentiale i dansk lyst- og fritidsfiskeri, og nu giver vi flere danskere mulighed for at få fantastiske naturoplevelser, mere turisme, vækst og nye arbejdspladser i Vandkantsdanmark, siger han.
  